**(ร่าง)**

**เทศบัญญัติเทศบาลตำบลบ้านโพธิ์**



**เรื่อง การควบคุมการเลี้ยงหรือปล่อยสุนัข และแมว**

**พ.ศ. ....**

**เทศบาลตำบลบ้านโพธิ์**

**อำเภอเมืองนครราชสีมา จังหวัดนครราชสีมา**

**บันทึกหลักการและเหตุผล**

ประกอบ (ร่าง) เทศบัญญัติเทศบาลตำบลบ้านโพธิ์

เรื่อง การควบคุมการเลี้ยงหรือปล่อยสุนัข และแมว

พ.ศ. ....

----------------------------------------------------------------

**หลักการ**

ให้มีเทศบัญญัติว่าด้วยการควบคุมการเลี้ยงหรือปล่อยสุนัข และแมว บังคับใช้ในเขตเทศบาลตำบลบ้านโพธิ์

**เหตุผล**

การควบคุมการเลี้ยงหรือปล่อยสุนัข และแมวให้เหมาะสมกับสภาพการของพื้นที่ในชุมชน จะสามารถป้องกันไม่ให้เกิดปัญหาเหตุเดือดร้อนรำคาญจากสุนัข และแมวเพื่อประโยชน์ในการรักษา สภาวะความเป็นอยู่ที่เหมาะสมกับการดำรงชีพของประชาชน และสามารถป้องกันอันตรายจากโรคพิษสุนัขบ้า หรือโรคระบาดที่เกิดจากสุนัข และแมว สมควรกำหนดเขตควบคุมการเลี้ยงหรือปล่อยสุนัข และแมว จึงตรา เทศบัญญัตินี้

**(ร่าง)**

**เทศบัญญัติเทศบาลตำบลบ้านโพธิ์**

**เรื่อง การควบคุมการเลี้ยงหรือปล่อยสุนัข และแมว**

**พ.ศ. ....**

----------------------------------------------------------------

 โดยที่เป็นการสมควรให้มีเทศบัญญัติว่าด้วยการควบคุมการเลี้ยงหรือปล่อยสุนัข และแมว

 อาศัยอำนาจตามความในมาตรา 60 และมาตรา 63 แห่งพระราชบัญญัติเทศบาล พ.ศ. 2496 และที่แก้ไขเพิ่มเติม ประกอบมาตรา 29 แห่งพระราชบัญญัติการสาธารณสุข พ.ศ. 2535 และที่แก้ไขเพิ่มเติม เทศบาลตำบลบ้านโพธิ์ โดยความเห็นชอบของสภาเทศบาลตำบลบ้านโพธิ์ และผู้ว่าราชการจังหวัดนครราชสีมา จึงตราเทศบัญญัติไว้ ดังต่อไปนี้

ข้อ 1 เทศบัญญัตินี้เรียกว่า “เทศบัญญัติเทศบาลตำบลบ้านโพธิ์ เรื่อง การควบคุม การเลี้ยงหรือปล่อยสุนัข และแมว พ.ศ. ....”

ข้อ 2 เทศบัญญัตินี้ให้ใช้บังคับในเขตเทศบาลตำบลบ้านโพธิ์ ตั้งแต่เมื่อได้ประกาศไว้โดยเปิดเผย ณ สำนักงานเทศบาลตำบลบ้านโพธิ์แล้วเจ็ดวัน

ข้อ 3 ในกรณีที่มีเทศบัญญัติอื่นที่ขัดหรือแย้งกับเทศบัญญัติฉบับนี้ ให้ใช้เทศบัญญัติฉบับนี้แทน

ข้อ 4 ในเทศบัญญัตินี้

“การเลี้ยงสุนัข และแมว” หมายความว่า กรรมวิธีหรือวิธีการที่จะดูแลสุนัข และแมว ให้เจริญเติบโตและมีชีวิตอยู่ได้ในสถานที่เลี้ยงสัตว์ หรือสถานที่อื่นใด

“การปล่อยสุนัข และแมว” หมายความว่า การเลี้ยงสุนัข และแมวในลักษณะที่มีการปล่อยให้อยู่นอกสถานที่เลี้ยง รวมทั้งการสละการครอบครองสุนัข และแมว

“สถานที่เลี้ยงสัตว์” หมายความว่า คอกสัตว์ กรงสัตว์ ที่ขังสัตว์ หรือสถานที่ ในลักษณะอื่นที่ใช้ในการควบคุมสัตว์ที่เลี้ยง ทั้งนี้ให้หมายความรวมถึงแนวอาณาเขตที่ดินซึ่งใช้ประกอบการเลี้ยงสัตว์ที่มีพื้นที่ติดกันเป็นพื้นที่เดียว

“เจ้าของสุนัข และแมว” หมายความว่า เจ้าของกรรมสิทธิ์ ผู้ครอบครองสุนัข และแมว ทั้งนี้ให้หมายความรวมถึงผู้เลี้ยง ผู้ให้ที่อยู่อาศัยและผู้ควบคุมสุนัข และแมวด้วย

“ราชการส่วนท้องถิ่น” หมายความว่า เทศบาลตำบลบ้านโพธิ์

“เจ้าพนักงานท้องถิ่น” หมายความว่า นายกเทศมนตรีตำบลบ้านโพธิ์

ข้อ 5 ให้นายกเทศมนตรีตำบลบ้านโพธิ์ เป็นผู้รักษาการให้เป็นไปตามเทศบัญญัตินี้

ข้อ 6 เพื่อประโยชน์ในการรักษาสภาวะความเป็นอยู่ที่เหมาะสมกับการดำรงชีพของประชาชนในท้องถิ่นหรือเพื่อป้องกันอันตรายจากเชื้อโรคที่เกิดจากสุนัข และแมว ให้พื้นที่ในเขตอำนาจของราชการส่วนท้องถิ่นดังต่อไปนี้ เป็นเขตควบคุมการเลี้ยงหรือปล่อยสุนัข และแมว

 6.1 ให้พื้นที่ต่อไปนี้เป็นเขตห้ามเลี้ยงหรือปล่อยสุนัข และแมวโดยเด็ดขาด ดังนี้

 6.1.1 สถานที่ราชการเป็นเขตห้ามเลี้ยงหรือปล่อยสุนัข และแมว อย่างเด็ดขาด

 6.1.2 วัดเป็นเขตห้ามเลี้ยงหรือปล่อยสุนัข และแมวอย่างเด็ดขาด

 6.1.3 ที่สาธารณประโยชน์เป็นเขตห้ามเลี้ยงหรือปล่อยสุนัข และแมวอย่างเด็ดขาด

 6.2 ให้พื้นที่ต่อไปนี้เป็นเขตห้ามเลี้ยงหรือปล่อยสุนัข และแมวเกินจำนวน ที่กำหนด ดังนี้

 6.2.1 พื้นที่อยู่อาศัย เป็นเขตห้ามเลี้ยงหรือปล่อยสุนัขเกินจำนวน 4 ตัว ต่อ 1 ครัวเรือน

 6.2.2 พื้นที่อยู่อาศัย เป็นเขตห้ามเลี้ยงหรือปล่อยแมวเกินจำนวน 4 ตัว ต่อ 1 ครัวเรือน

 6.3 ให้พื้นที่ในเขตเทศบาลตำบลบ้านโพธิ์ทั้งหมดเป็นเขตที่การเลี้ยงหรือปล่อยสุนัข และแมวต้องอยู่ภายใต้มาตรการ ดังนี้

 6.3.1 การขึ้นทะเบียนสุนัข และแมว

 (1) ให้เจ้าของสุนัข และแมวดำเนินการขึ้นทะเบียนสุนัข และแมวทุกตัวที่อยู่ในครอบครองต่อเทศบาลตำบลบ้านโพธิ์ และรับบัตรประจำตัวสุนัข และแมวหรือสัญลักษณ์หรือวิธีการอื่นใด ตามแบบที่เทศบาลตำบลบ้านโพธิ์กำหนดภายใน 7 วันนับแต่วันที่นำสุนัขและแมว เข้ามาเลี้ยงหรือปล่อยภายในเขตเทศบาลตำบลบ้านโพธิ์

 (2) หากเจ้าของสุนัข และแมวต้องการมอบ สละการครอบครอง หรือเปลี่ยนแปลงสิทธิการเป็นเจ้าของให้แก่บุคคลอื่น ต้องแจ้งต่อเทศบาลตำบลบ้านโพธิ์ ภายใน 7 วัน นับแต่วันที่เจ้าของสุนัข และแมวมอบ สละการครอบครองหรือเปลี่ยนสิทธิการเป็นเจ้าของให้แก่บุคคลอื่น

 (3) ในกรณีที่มีสุนัข และแมวเกิดใหม่ ให้เจ้าของสุนัข และแมวดำเนินการขึ้นทะเบียนภายใน 7 วันนับแต่วันที่มีสุนัข และแมวเกิดใหม่ภายในเขตเทศบาลตำบลบ้านโพธิ์ และสุนัข และแมวนั้นได้รับการฉีดวัคซีนโรคพิษสุนัขบ้า

 (4) กรณีที่เจ้าของนำสุนัข และแมวที่อยู่ในครอบครองย้ายออกนอกเขตเทศบาลตำบลบ้านโพธิ์โดยถาวร หรือสุนัข และแมวที่อยู่ในครอบครองตาย เจ้าของสุนัข และแมวต้องดำเนินการแจ้งให้เทศบาลตำบลบ้านโพธิ์ทราบภายใน 7 วันนับแต่วันที่เจ้าของนำสุนัข และแมวที่อยู่ในครอบครองย้ายออกนอกเขตเทศบาลตำบลบ้านโพธิ์โดยถาวร หรือนับแต่วันที่สุนัข และแมวที่อยู่ ในครอบครองตาย

 6.3.2 การป้องกันและควบคุมโรคพิษสุนัขบ้า

 (1) เจ้าของสุนัข และแมว ต้องจัดการให้สุนัข และแมวทุกตัวได้รับการฉีดวัคซีนจากสัตวแพทย์ หรือผู้ได้รับมอบหมายเป็นหนังสือจากสัตวแพทย์ หรือผู้ประกอบการบำบัดโรคสัตว์ โดยการฉีดวัคซีนครั้งแรกเมื่อสุนัข และแมวนั้นมีอายุตั้งแต่สองเดือนขึ้นไปแต่ไม่เกินสี่เดือน และได้รับการฉีดวัคซีนครั้งต่อไปตามระยะเวลาที่กำหนดในใบรับรองการฉีดวัคซีน

 (2) หากเจ้าของสุนัข และแมวพบเห็นอาการ หรือสงสัยว่าสุนัข และแมวในครอบครองมีอาการของโรคพิษสุนัขบ้าให้กักสุนัข และแมวไว้ และแจ้งต่อเทศบาลตำบลบ้านโพธิ์ภายในยี่สิบสี่ชั่วโมง เพื่อประโยชน์ในการควบคุมโรค

 (3) ในกรณีที่เกิดการระบาดของโรคพิษสุนัขบ้าในพื้นที่ตามประกาศเขตกำหนดโรคระบาดชั่วคราว ให้เจ้าของสุนัข และแมวทำการควบคุมสุนัข และแมวไว้ ณ สถานที่เลี้ยง จนกว่าจะสิ้นระยะเวลาตามประกาศ

 6.3.3 การควบคุมด้านสุขลักษณะสถานที่เลี้ยง ให้เจ้าของสุนัข และแมวดำเนินการ ดังนี้

 (1) จัดสถานที่เลี้ยงสุนัข และแมวให้เหมาะสมและดูแลสถานที่เลี้ยงให้สะอาดถูกสุขลักษณะอยู่เสมอ

 (2) ควบคุมดูแลสุนัข และแมวมิให้ก่อเหตุเดือดร้อนรำคาญหรือเป็นอันตรายต่อผู้อยู่อาศัยใกล้เคียง

 6.3.4 การควบคุมเมื่อนำสุนัข และแมวออกนอกสถานที่เลี้ยงสัตว์ ให้เจ้าของสุนัขและแมวดำเนินการ ดังนี้

 (1) เพื่อประโยชน์ในการตรวจสอบของเจ้าพนักงานตามกฎหมายว่าด้วยการสาธารณสุข เมื่อนำสุนัข และแมวออกนอกสถานที่เลี้ยงสัตว์ ให้เจ้าของสุนัข และแมวพกบัตร หรือติดเครื่องหมายประจำตัวสุนัข และแมว และต้องมีการควบคุมดูแลมิให้ก่อเหตุเดือดร้อนรำคาญหรือเป็นอันตรายต่อบุคคลอื่น

 (2) ต้องจัดการมูลสัตว์หรือของเสียอันเกิดจากสุนัข และแมว ในสถานที่หรือทางสาธารณะ หรือสถานที่อื่นใดให้ถูกสุขลักษณะโดยทันที

ข้อ 7 ในกรณีที่เจ้าพนักงานท้องถิ่นพบหรือได้รับแจ้งว่ามีสุนัข และแมวที่เป็นโรค พิษสุนัขบ้า หรือโรคติดต่ออันอาจเป็นอันตรายต่อประชาชน ให้เจ้าพนักงานท้องถิ่นมีอำนาจทำลายหรือจัดการตามที่เห็นสมควรได้

ข้อ 8 ผู้ใดฝ่าฝืนหรือไม่ปฏิบัติตามเทศบัญญัตินี้ต้องระวางโทษตามกฎหมายว่าด้วยการสาธารณสุข

**บทเฉพาะกาล**

 ข้อ 9 เจ้าของสุนัข และแมวที่เลี้ยงสุนัข และแมวไว้ก่อนที่เทศบัญญัตินี้มีผลใช้บังคับ ต้องขึ้นทะเบียนสุนัข และแมว กับเทศบาลตำบลบ้านโพธิ์ภายในหนึ่งร้อยยี่สิบวันนับแต่วันที่เทศบัญญัตินี้ มีผลบังคับใช้

ข้อ 10 หากมีการเลี้ยงสุนัข และแมวในเขตห้ามเลี้ยงโดยเด็ดขาดตามข้อ 6.1 หรือ เลี้ยงไว้เกินจำนวนที่กำหนดในข้อ 6.2 ก่อนวันที่เทศบัญญัตินี้มีผลใช้บังคับ ให้เจ้าของสุนัข และแมวสามารถเลี้ยงต่อไปได้ แต่ต้องควบคุมจำนวนสุนัข และแมวไม่ให้เกินจำนวนที่ขึ้นทะเบียนไว้ตามข้อ 9

ประกาศ ณ วันที่.......... เดือน.......................... พ.ศ.............................

 (ลงชื่อ)

 (นายชัยศิริ ศิริรุ่งสกุลวงศ์)

 นายกเทศมนตรีตำบลบ้านโพธิ์

 **เห็นชอบ**

(ลงชื่อ)

(....................................................)

ผู้ว่าราชการจังหวัดนครราชสีมา